VEGA & Fallulah præsenterer     
**Søstersolidariteten står i fuldt flor i Store VEGA til Hej Søster Fest**   
Den 4. september sker det endelig igen! Efter en lang periode med udskydelser og restriktioner, er Store VEGA klar til at huse en helstøbt musikalsk aften i søstersolidaritetens tegn. Vær med til fejringen sammen med navne som Kwamie Liv, Lydmor og Girlcrush.   
   
I efteråret 2019 satte sangerinden Fallulah for første gang strøm til en drøm, som hun længe havde gået med, og Hej Søster Fest var en realitet. Her fik den blomstrende, kvindelige talentmasse den hyldest, som den fortjente med arrangementet Hej Søster Fest.    
   
Men der er også blevet skabt et nyt samlingspunkt, hvor kvinder musikalsk bakkede op om hinanden. Der er nemlig fællesskabet og ikke forskellighederne, der kom i fokus. Derfor kan du igen den 4. september opleve acts, der genremæssigt spænder vidt.    
   
Glæd dig til blandt andre den eminente sangskriver Kwamie Liv, den eksperimenterende performer og sangerinde Lydmor, queer feminist pop-punkbandet Girlcrush og den høj-energiske, elektroniske rapduo Ravi Kuma. Derudover præsenterer Fallulah også tre artister fra det danske vækstlag, som er værd at holde øje med i den kommende tid:    
   
**FVN**   
FVN er rå, flabet og fab. Siden sin debutudgivelse i juni, dobbeltsinglen “Sunkissed/Mad Ting”, har den dansk-eritreiske rapper Feven Geles formået at skabe opmærksomhed omkring sig. Hendes ærlige og konfronterende lyrik bærer en del fællestræk med Missy Elliott og Lil Kims attitude.    
   
**Espichicoque**   
Cubansk/danske Emilie Espichicoque [ESPITJIKÓ-KÆ] har rødderne dyb forankret i det århusianske musikliv og skriver autentiske R&B-sange med en soulet bund og en snert af hiphop.   
   
**Kara Moon**   
Kara Moon lukker dig ind i et drømmende univers af silkebløde popmelodier og smadrede elektroniske beats. De smelter sammen til en masse af mørke synthesizers, pulserende rytmer og forførende vokal.    
   
Hej Søster har vokset sig til et aktivt fællesskab, en webshop med håndtrykt Hej Søster-merchandise og en podcast. P.t. er Hej Søster bakket op af over 10.000 mænd og kvinder, der følger fællesskabet på Instagram og Facebook. I marts sidste år modtog Hej Søster Artbeats talentpris.   
   
**Fakta om koncerten**           
Hej Søster Fest (DK)                 
Lørdag den 4. september, 2021 kl. 19.00                   
Store VEGA, Enghavevej 40, 1674 København V                   
Billetpris 375kr. + gebyr                   
Billetsalget er startet via [vega.dk](http://vega.dk/) og Ticketmaster